
I. 
Charakteristika

       Objekty internátov sú spravidla viacpodlažné budovy s  veľkým počtom obytných jednotiek, ktoré sú vybavené kuchynkami a sociálnym zariadením samostatne alebo na chodbách v  spoločných priestoroch. V niektorých internátoch sú zriadené jedálne a kuchyne. Medzi ďalšie vybavenie internátov patria telocvične, učebne, knižnice, spoločenské miestnosti a podobne.

II. 

Úlohy a postup činnosti

1.  Veliteľ zásahu na mieste udalosti rozhodne 

     a)  o vykonaní prieskumu, predbežnom nasadení síl a prostriedkov, zabezpečení miesta požiariska (vypnutí prívodov elektrickej energie a plynu), preverení napájania evakuačných výťahov a o činnosti núdzového osvetlenia,
b) o postupe a o spôsobe evakuácie ohrozených osôb a majetku (určuje skupinu, ktorá bude evakuáciu vykonávať, evakuačné cesty a prostriedky na jej vykonanie); získava od personálu internátu  informácie o počte ubytovaných,
c) o privolaní posilových hasičských jednotiek, a to najmä s výškovou technikou        a lezeckých skupín a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,
d) o použití lezeckej skupiny, najmä na upokojenie a usmernenie osôb pri evakuácii, ako aj o použití evakuačných prístrojov na vyvádzanie osôb,
e) o rozdelení požiariska na zásahové úseky a určuje ich veliteľov, ako aj o zriadení štábu zdolávania požiaru, ak to situácia vyžaduje,
f) o stupni ochrany zasahujúcich príslušníkov a o hlavnom smere zásahu, pričom berie do úvahy stupeň nebezpečenstva, ktorý hrozí prítomným osobám a zamestnancom, ako aj charakter horiaceho materiálu,
g) o spôsobe hasenia a o druhu hasiacej látky, počte a druhoch prúdov a smeroch ich nasadenia, typoch prúdnic a o spôsobe zamedzenia šírenia požiaru do vyšších poschodí,
h) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
i) o spôsobe odvetrania zadymených priestorov, osobitne únikových ciest.

2.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku určeným postupom; pri evakuácii sa snažia zabrániť panike a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru, pričom používajú len nevyhnutné množstvo hasiacich látok (nebezpečenstvo premáčania nižších poschodí),
e) rozoberajú stavebné konštrukcie, ak to situácia vyžaduje,
f) pri záchrane osôb lezeckou technikou sa riadia pokynmi vedúceho lezeckej skupiny,
g) udržujú spojenie s veliteľom zásahového úseku alebo s veliteľom zásahu.
III. 
Očakávané zvláštnosti
1.   Pri požiaroch v internátoch môže dôjsť k týmto komplikáciám: 

      a)   k tvorbe nebezpečných splodín horenia, dymu, sálavého tepla a k zadymeniu únikových ciest,
b) ku strate orientácie pri pohybe v objekte v dôsledku zadymenia únikových ciest,
c) ku vzniku paniky zachraňovaných osôb,
d) k šíreniu požiaru viacerými smermi,
e) v dôsledku zadymenia ku vzniku tzv. komínovému efektu so snahou osôb postupovať na vyššie poschodia alebo na strechu.
2.  Zasahujúci príslušníci musia používať osobné ochranné pracovné prostriedky       a identifikátor pohybu.

